รัฐบาลไทย-ข่าวทำเนียบรัฐบาล-ดีอี ร่วมกับ ปปง. สำนักงานตำรวจแห่งชาติ ยึดทรัพย์เครือข่ายแก๊งคอลเซ็นเตอร์รายใหญ่ในพื้นที่ 3 จังหวัด มูลค่ากว่า 1,205 ล้านบาท
วันศุกร์ที่ 12 มกราคม 2567
ดีอี ร่วมกับ ปปง. สํานักงานตํารวจแห่งชาติ ยึดทรัพย์เครือข่ายแก๊งคอลเซ็นเตอร์รายใหญ่ในพื้นที่ 3 จังหวัด มูลค่ากว่า 1,205 ล้านบาท
ดีอี ร่วมกับ ปปง. สํานักงานตํารวจแห่งชาติ ยึดทรัพย์เครือข่ายแก๊งคอลเซ็นเตอร์รายใหญ่ในพื้นที่ 3 จังหวัด มูลค่ากว่า 1,205 ล้านบาท
กระทรวงดิจิทัลเพื่อเศรษฐกิจและสังคม (ดีอี) ร่วมกับ สํานักงาน ปปง. และสํานักงานตํารวจแห่งชาติ แถลงข่าว “รายคดีสําคัญ” พร้อมเปิดปฏิบัติการกวาดล้างยึดทรัพย์และทลายแก๊งคอลเซ็นเตอร์รายใหญ่ 3 จังหวัด เชียงใหม่ –นนทบุรี และกรุงเทพฯ จํานวน 13 จุด ยึดทรัพย์มูลค่ากว่า 1,205 ล้านบาท
วันนี้ (12 มกราคม 67 ) นายประเสริฐ จันทรรวงทอง รัฐมนตรีว่าการกระทรวงดิจิทัลเพื่อเศรษฐกิจและสังคม พร้อมด้วยนายสุทธิเกียรติ วีระกิจพานิช ที่ปรึกษารัฐมนตรีดีอี, นายเทพสุ บวรโชติดารา เลขาธิการคณะกรรมการป้องกันและปราบปรามการฟอกเงิน (เลขาธิการ ปปง.), พลตํารวจเอก รอย อิงคไพโรจน์ รองผู้บัญชาการตํารวจแห่งชาติ , พลตํารวจโท วรวัฒน์ วัฒน์นครบัญชา ผู้บัญชาการตํารวจสืบสวนสอบสวนอาชญากรรมทางเทคโนโลยี และนายวิทยา นีติธรรม ผู้อํานวยการกองกฎหมายและโฆษกประจําสํานักงาน ปปง. ร่วมแถลงข่าวปฏิบัติการยึดทรัพย์เครือข่ายแก๊งคอลเซ็นเตอร์รายใหญ่ในพื้นที่ 3 จังหวัด
นายประเสริฐ จันทรรวงทอง รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวว่า ตามนโยบายรัฐบาล โดย นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง
สั่งการให้ดีอี เร่งปราบปรามอาชญากรรมออนไลน์ทุกรูปแบบ พร้อมเน้นย้ําการทํางานใกล้ชิดร่วมกันปราบปรามแก๊งคอลเซ็นเตอร์อย่างเด็ดขาด โดยได้จัดตั้งศูนย์ต่อต้านอาชญากรรมออนไลน์ AOC 1441 เพื่อให้เป็น One Stop Service แก้ปัญหาออนไลน์แก่ประชาชน โดยให้บริการ 24 ชั่วโมง ตลอดจนมี War-room ในการติดตามสถานการณ์ สั่งการปฏิบัติการป้องกันปราบปรามโจรออนไลน์อย่างทันเวลา รวมทั้งการบูณาการความร่วมมือด้านการสืบสวนสอบสวน เพื่อดําเนินคดีอาชญากรรมออนไลน์และขยายผลไปยังทุกฝ่ายที่เกี่ยวข้อง เพื่อเร่งรัดการติดตามทรัพย์สินให้กับผู้เสียหาย ทั้งนี้จากความร่วมมือกันทํางานอย่างเข้มข้น ได้นํามาสู่นํามาสู่การจับกุมคดีสําคัญ และดําเนินการผู้กระทําความผิด และคุ้มครองสิทธิ์ผู้เสียหายได้เป็นจํานวนมาก ดังนี้
คดี นางสาวธารารัตน์ฯ กับพวก ซึ่งเป็นกลุ่มเครือข่ายผู้กระทําความผิดเกี่ยวกับการฉ้อโกงประชาชน มีพฤติการณ์กระทําความผิดในลักษณะ ร่วมกันกระทําความผิดเป็นขบวนการ ทั้งในรูปแบบแก๊งคอลเซ็นเตอร์ โดยใช้วิธีการโทรศัพท์สุ่มเข้ามาหลอกลวงประชาชน แอบอ้างเป็นเจ้าหน้าที่ และหลอกให้ผู้เสียหายโอนเงิน นอกจากนี้ยังมีพฤติการณ์หลอกลวงผู้เสียหายด้วยการโพสต์ข้อความผ่าน Facebook เพื่อชักชวนให้บุคคลทั่วไปมาแลกเปลี่ยนเงินสกุลบาทเป็นเงินสกุลหยวนในอัตราที่ถูกกว่าอัตราแลกเปลี่ยนของสถาบันการเงิน โดยมีผู้เสียหายหลงเชื่อเป็นจํานวนมาก
จากการสืบสวนพบว่า กลุ่มของนางสาวธารารัตน์ฯ กับพวก มีการโอนเงินมากกว่า 3 พันล้านบาท ไม่สอดคล้องกับอาชีพรายได้ รวมทั้งกลุ่มผู้กระทําความผิดดังกล่าวมีการโอนเงินไปยังบัญชีเงินฝากของกลุ่มผู้กระทําความผิดเกี่ยวกับเว็บพนันออนไลน์ และทําธุรกรรมเพื่อปกปิด อําพราง ซ่อนเร้น หรือยักย้ายถ่ายเทเงินและแปลงสภาพเป็นทรัพย์สินที่เป็นอสังหาริมทรัพย์ด้วย โดยในการประชุมคณะกรรมการธุรกรรม ครั้งที่ 1/2567 เมื่อวันที่ 9 มกราคม 2567 ณ สํานักงาน ปปง. คณะกรรมการธุรกรรมมีคําสั่งให้ยึดและอายัดทรัพย์สินที่เกี่ยวกับการกระทําความผิดเพิ่มเติมไว้ชั่วคราว มูลค่าประมาณ 924 ล้านบาท
สําหรับปฏิบัติการเข้าตรวจค้นในครั้งนี้ ทางสํานักงาน ปปง. ร่วมกับตํารวจไซเบอร์ลงพื้นที่ตรวจค้นและยึดทรัพย์เครือข่ายของผู้กระทําความผิดในรายคดีดังกล่าว เป้าหมาย 3 จังหวัด ได้แก่ เชียงใหม่ จํานวน 4 จุด นนทบุรี จํานวน 2 จุด และกรุงเทพมหานคร จํานวน 7 จุด รวม 13 จุด ผลจากการเข้าตรวจค้นพบทรัพย์สินผลการเข้าตรวจค้นพบทรัพย์สินเพิ่มเติมจํานวนหลายรายการ รวมมูลค่าประมาณ 161.5 ล้านบาท และตรวจพบบ้านพักหรู จํานวน 2 หลัง รวมมูลค่าประมาณ 120 ล้านบาท ซึ่งได้ยึดไว้และดําเนินการตรวจสอบตามกฎหมายต่อไป
ทั้งนี้ ในคดีความผิดที่เกี่ยวกับการฉ้อโกงประชาชน หรือการฉ้อโกงอันมีลักษณะเป็นปกติธุระในคดีรายอื่นๆ สํานักงาน ปปง. อยู่ระหว่างรวบรวมข้อเท็จจริงเกี่ยวกับผู้เสียหายเพื่อดําเนินการคุ้มครองสิทธิฯ โดยให้บุคคลที่ได้รับความเสียหายในรายคดีที่เกี่ยวข้องยื่นคําร้องพร้อมหลักฐานแสดงรายละเอียดแห่งความเสียหายและจํานวนความเสียหายที่ได้รับต่อพนักงานเจ้าหน้าที่ ณ สํานักงานปปง. ภายในระยะเวลา 90 วันนับแต่วันที่ประกาศในราชกิจจานุเบกษาตามแต่คดี โดยผู้เกี่ยวข้องสามารถตรวจสอบข้อมูลได้จากเว็บไซต์สํานักงาน ปปง. (www.amlo.go.th)
“กระทรวงดีอี และพันธมิตรทั้งภาครัฐ ภาคเอกชน มีความมุ่งมั่นที่จะกวาดล้างอาชอาญกรรมทางเทคโนโลยีทุกรูปแบบ ทั้งแก๊งคอลเซ็นเตอร์ ซิมผี-ซิมม้า พนันออนไลน์ หลอกโหลดแอป และอื่น ๆ เพื่อลดความเสียหายและลดความเสี่ยงให้กับพี่น้องประชาชนทุกคน รวมทั้งหามาตรการใหม่ๆ เพื่อยับยั้งการทํางานของมิจฉาชีพด้วย และบูรณาการการทํางานของทุกหน่วยงานที่เกี่ยวข้องทันที เมื่อได้รับแจ้งจาก ผู้เสียหาย”นายประเสริฐ กล่าว
ทั้งนี้ หากประชาชนมีข้อสงสัย สามารถโทรปรึกษาสายด่วน AOC 1441 ได้ตลอด 24 ชั่วโมง
.......................................................................